Dewani verloor weer appèl teen uitlewering - Maroela Media
Die wittebrood-moordverdagte Shrien Dewani se appèl teen sy uitlewering na Suid-Afrika is Maandag van die hand gewys.
Dewani, wat beskuldig word van die moord op sy bruid, Anni, tydens hul wittebrood in Kaapstad in November 2010, het weer appèl aangeteken nadat die Londense hoërhof sy vorige appèl verlede maand van die hand gewys het. Die appèl sowel as Dewani se aansoek om die saak in die Britse appèlhof aan te hoor is egter van die hand gewys. Die Londense hoërhof het vroeër beslis dat Dewani aan Suid-Afrika uitgelewer mag word as die Suid-Afrikaanse regering 'n onderneming gee van hoe lank Dewani sonder verhoor in die land gehou sal word. Daar is egter nog 'n opsie tot Dewani se beskikking om sy uitlewering te probeer keer. Hy kan hom nou tot die Europese menseregtehof in Frankryk wend.
Dewani veg teen uitlewering op grond van sy geestesgesondheid. Shrien se vrou, Anni, is in November 2010 tydens hul wittebrood in Kaapstad vermoor. Dewani word daarvan beskuldig dat hy Anni deur huurmoordenaars laat vermoor het. Drie mans is reeds aan haar moord skuldig bevind en gevonnis.